สรุปภาวะตลาดต่างประเทศ ประจำวันที่ 23 เม.ย.62
สรุปภาวะตลาดต่างประเทศ ประจำวันที่ 23 เม.ย.62
24 เม.ย. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (23 เม.ย.) ขณะที่ดัชนี S&amp;P500 และ Nasdaq ต่างก็ปิดที่ระดับสูงสุดเป็นประวัติการณ์ ขานรับผลประกอบการที่แข็งแกร่งของบริษัทจดทะเบียน ซึ่งรวมถึงทวิตเตอร์ และโคคา โคล่า และนอกจากนี้ ตลาดยังได้รับแรงหนุนจากรายงานยอดขายบ้านใหม่ของสหรัฐที่พุ่งขึ้นแตะระดับสูงสุดในรอบกว่า 1 ปี
ดัชนีเฉลี่ยอุตสาหกรรมดาวโจนส์ปิดที่ 26,656.39 จุด เพิ่มขึ้น 145.34 จุด หรือ +0.55% ขณะที่ดัชนี S&amp;P500 ปิดที่ 2,933.68 จุด เพิ่มขึ้น 25.71 จุด หรือ +0.88% และดัชนี Nasdaq ปิดที่ 8,120.82 จุด เพิ่มขึ้น 105.56 จุด หรือ +1.32%
 
ตลาดหุ้นยุโรปปิดปรับตัวขึ้นเมื่อคืนนี้ (23 เม.ย.) โดยได้แรงหนุนจากหุ้นกลุ่มน้ำมันที่พุ่งขึ้นตามราคาน้ำมันดิบ หลังสหรัฐเพิ่มแรงกดดันต่อการส่งออกน้ำมันของอิหร่าน แต่หุ้นกลุ่มธนาคารที่ปรับตัวลง ทำให้ตลาดปรับตัวขึ้นได้ไม่มากนัก
ดัชนี Stoxx Europe 600 บวก 0.89% ปิดที่ 391.35 จุด
ดัชนี CAC-40 ตลาดหุ้นฝรั่งเศสปิดที่ 5,591.69 จุด เพิ่มขึ้น 11.31 จุด หรือ +0.20% และ ดัชนี DAX ตลาดหุ้นเยอรมันปิดที่ 12,235.51 จุด เพิ่มขึ้น 13.12 จุด หรือ +0.11% ขณะที่ ดัชนี FTSE 100 ตลาดหุ้นลอนดอนปิดที่ 7,523.07 จุด เพิ่มขึ้น 63.19 จุด หรือ +0.85%
 
ตลาดหุ้นลอนดอนปิดปรับตัวขึ้นเมื่อคืนนี้ (23 เม.ย.) โดยได้แรงหนุนจากการปรับตัวขึ้นของหุ้นกลุ่มน้ำมัน หลังราคาน้ำมันดิบพุ่งขึ้นรับข่าวสหรัฐเพิ่มแรงกดดันต่อการส่งออกน้ำมันของอิหร่าน
ดัชนี FTSE 100 ตลาดหุ้นลอนดอนปิดที่ 7,523.07 จุด เพิ่มขึ้น 63.19 จุด หรือ +0.85%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (23 เม.ย.) หลังจากรัฐบาลสหรัฐประกาศยกเลิกคำสั่งผ่อนผันแก่ประเทศที่นำเข้าน้ำมันจากอิหร่าน ซึ่งทำให้เกิดความกังวลเกี่ยวกับภาวะตึงตัวในตลาดน้ำมัน ขณะเดียวกันนักลงทุนจับตารายงานสต็อกน้ำมันดิบประจำสัปดาห์ซึ่งหน่วยงานของสหรัฐมีกำหนดเปิดเผยในวันนี้
สัญญาน้ำมันดิบ WTI ส่งมอบเดือนพ.ค. เพิ่มขึ้น 75 เซนต์ หรือ 1.1% ปิดที่ 66.30  ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 47 เซนต์ หรือ 0.6% ปิดที่ 74.51 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (23 เม.ย.) โดยได้รับแรงกดดันจากการแข็งค่าของสกุลเงินดอลลาร์ นอกจากนี้ นักลงทุนยังเทขายทองคำในฐานะสินทรัพย์ที่ปลอดภัย หลังจากตลาดหุ้นสหรัฐพุ่งขึ้นขานรับผลประกอบการและข้อมูลเศรษฐกิจที่สดใสของสหรัฐเมื่อคืนนี้
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 4.40 ดอลลาร์ หรือ 0.34% ปิดที่ 1,273.20 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 18.4 เซนต์ หรือ 1.23% ปิดที่ 14.791 ดอลลาร์/ออนซ์
สัญญาพลาตินัมส่งมอบเดือนก.ค.  ลดลง 8.40 ดอลลาร์ หรือ 0.93% ปิดที่ 893.80 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 5.80 ดอลลาร์ หรือ 0.4% ปิดที่ 1,375.60 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 เม.ย.) ขานรับรายงานยอดขายบ้านใหม่ของสหรัฐที่พุ่งขึ้นแตะระดับสูงสุดในรอบกว่า 1 ปี ซึ่งบ่งชี้ว่า เศรษฐกิจสหรัฐยังคงมีความแข็งแกร่ง ขณะเดียวกันนักลงทุนจับตาตัวเลขผลิตภัณฑ์มวลรวมภายในประเทศ (GDP) ประจำไตรมาส 1/2562 ของสหรัฐ ซึ่งมีกำหนดเปิดเผยในสัปดาห์นี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 1.0202 ฟรังก์ จากระดับ 1.0160 ฟรังก์ และแข็งค่าเมื่อเทียบกับดอลลาร์แคนดา ที่ระดับ 1.3441 ดอลลาร์แคนาดา จากระดับ 1.3344 ดอลลาร์แคนาดา แต่ดอลลาร์อ่อนค่าลงเมื่อเทียบกับเงินเยน ที่ระดับ 111.83 เยน จากระดับ 111.93 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1214 ดอลลาร์ จากระดับ 1.1258 ดอลลาร์ ขณะที่เงินปอนด์อ่อนค่าลงแตะที่ระดับ 1.2937 ดอลลาร์ จากระดับ 1.2980 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.7092 ดอลลาร์สหรัฐ จากระดับ 0.7131 ดอลลาร์สหรัฐ
 